2017. gada Rīkojums Nr.

Rīgā (prot. Nr.            . §)

**Par “Valsts Nodokļu politikas pamatnostādnēm 2018.-2021.gadam”**

1. Atbalstīt Valsts Nodokļu politikas pamatnostādnes 2018.-2021. gadam (turpmāk – pamatnostādnes), nodrošinot:
	1. ka tiek paredzēts risinājums veselības aprūpes ilgtermiņa finansēšanas modelim;
	2. strukturālā deficīta mērķa ievērošanu;
	3. budžeta veidošanas procesā izveidojoties papildu fiskālai telpai, finansējuma novirzīšanu prioritāriem pasākumiem, īpaši iesākto nozaru reformu turpināšanai.
2. Pamatnostādņu īstenošanā iesaistītajām institūcijām 2017. gadā pamatnostādnēs ietverto pasākumu īstenošanu nodrošināt piešķirto valsts budžeta līdzekļu ietvaros, izņemot papildu finansējumu minimālās algas celšanai. Jautājumu par papildu valsts budžeta līdzekļu piešķiršanu 2018. un turpmākajiem gadiem saistībā ar kompensējošiem pasākumiem akcīzes nodokļa pieaugumam degvielai skatīt likumprojekta "Par valsts budžetu 2018. gadam" un likumprojekta "Par vidēja termiņa budžeta ietvaru 2018., 2019., 2020. gadam" sagatavošanas procesā, ievērojot valsts budžeta finansiālās iespējas.
3. Lai nodrošinātu stabilitāti un prognozējamību pašvaldību budžetu plānošanā un nepieciešamos finanšu resursus vidējā termiņā pašvaldību funkciju nodrošināšanai un uzņemto saistību izpildei, Ministru kabinets, iesniedzot Saeimā likumprojektu "Par valsts budžetu 2018. gadam" un likumprojektu "Par vidēja termiņa budžeta ietvaru 2018., 2019., 2020. gadam", nodrošina, ka pašvaldību budžetu nodokļu ieņēmumi kopā ar speciālo dotāciju ir ne mazāk kā 19.5% no vispārējās valdības nodokļu ieņēmumiem.
4. Pieņemt zināšanai, ka Latvijas Stabilitātes programmā 2017.-2020.gadam ietverta atkāpe no Vidēja termiņa mērķa (VTM), tādējādi nodrošinot papildu finansējumu veselības nozarei, kas ir attiecīgi 0,1% no IKP 2017.gadā (atkāpe ir saskaņota ar Eiropas Komisiju), 0,4% no IKP 2018.gadā un 0,5% no IKP 2019.gadā.
5. Pieņemt zināšanai, ka 4.punktā minētās atkāpes no VTM izmantošanā 2018.gadā nodrošina finansējumu veselības nozarei līdz 110 milj. euro, kas tuvina nozares finansējuma apjomu 4% no IKP. Vienlaikus jāturpina darbs ar papildu finansējuma avotu apzināšanu šī mērķa sasniegšanai, t.sk. valsts budžeta sagatavošanas procesa ietvaros.
6. Ievērojot iepriekšējus Nacionālās trīspusējās sadarbības padomes lēmumus, uzdot Finanšu ministrijai un pārējām atbildīgajām ministrijām uzsākt darbu pie normatīvā regulējuma izstrādes, kas nodrošinātu nodokļu reformas ieviešanu no 2018.gada 1.janvāra, t.sk.:
	1. Normatīva regulējuma izstrādes procesā uzdot Finanšu ministrijai turpināt diskusijas Nacionālās trīspusējās sadarbības padomes budžeta un nodokļu apakšpadomē, kā arī turpināt analizēt institūciju izteiktos iebildumus un priekšlikumus, kuri izteikti pamatnostādņu projekta saskaņošanas laikā;
	2. Ņemt vērā, ka nodokļu reformu tiesību aktu virzības procesā turpmāko priekšlikumu un papildinājumu analīzē ir jāievēro fiskālās disciplīnas principi;
	3. Attiecībā uz lauksaimniecības nozīmi konceptuāli atbalstīt principu, ka iedzīvotāju ienākuma nodokļa maksātājiem (saimnieciskās darbības veicējiem) subsīdijas nodokļa aprēķināšanas nolūkiem (80% attaisnoto izdevumu normas noteikšanai) tiek pieskatītas pie apgrozījuma;
	4. Finanšu ministrijai turpināt diskusijas ar meža nozares pārstāvjiem attiecībā uz piemērojamo izdevumu normu iedzīvotāja ienākuma nodokļa aprēķinam;
	5. Finanšu ministrijai turpināt diskusijas par pārējiem lauksaimniecības nozares identificētājiem jautājumiem, t.sk. esošo atvieglojumu termiņu iespējamu pagarināšanu.
7. Noteikt Finanšu ministriju par atbildīgo institūciju nodokļu pamatnostādņu īstenošanā, bet par līdzatbildīgajām institūcijām – Labklājības ministriju, Veselības ministriju, Kultūras ministriju, Ekonomikas ministriju, Vides aizsardzības un reģionālās attīstības ministriju, Satiksmes ministriju, Iekšlietu ministriju, Zemkopības ministriju, Tieslietu ministriju un Izglītības un zinātnes ministriju, Valsts ieņēmumu dienestu, Valsts kasi, Valsts sociālās apdrošināšanas aģentūru, Ģenerālprokuratūru, Korupcijas novēršanas un apkarošanas biroju un Valsts reģionālās attīstības aģentūru.
8. Attiecībā uz nodokļu pamatnostādņu rīcības virzienu **1.2.2.uzdevumu**: *“Ar 2018.gada noteikt divus VSAOI griestus: līdz 55 000 euro gadā tiek veiktas VSAOI vispārējā kārtībā un tiek saņemti visi sociālās apdrošināšanas pakalpojumi; no 55 000 euro līdz 95 100 euro gadā (tautsaimniecībā nodarbinātā vidējā bruto alga x 100) tiek veiktas VSAOI vispārējā kārtībā, nodrošinot tikai pensiju apdrošināšanu 1.un 2.līmenī”*, **1.3.1.uzdevumu**: *“Paaugstināt minimālo mēneša darba algu līdz 430 euro (pašlaik 380 euro)”*, **2.2.2.uzdevumu**: *“Noteikt valsts sociālās apdrošināšanas obligāto iemaksu likmi un objektu saimnieciskās darbības apliekamajam ienākumam: - ja tas pārsniedz 430 euro mēnesī – līdzšinējā kārtībā, t.i., brīvi noteikts iemaksu objekts, bet ne mazāks kā vismaz minimālās algas apmērā un likme – līdzšinējā (atkarībā no pašnodarbinātās personas statusa) bet par starpību starp brīvi izraudzīto iemaksu objektu un faktisko saimnieciskās darbības apliekamo ienākumu maksā VSAOI 5% apmērā (pensijas apdrošināšanai); - no apliekamā ienākuma, kas nepārsniedz 430 euro mēnesī, veic iemaksas privātajā pensiju fondā (3.pensiju līmenis) vismaz 5% apmērā”* un **2.3.8.uzdevumu**: *“Autoratlīdzību saņēmējiem papildus esošajam VSAOI modelim (nesamazinot esošo sociālo nodrošinājumu) noteikt autoratlīdzībām 5% VSAOI likmi no izmaksātāja līdzekļiem (pensiju apdrošināšanai), ko ietur izmaksas brīdī. Ja autoratlīdzība pārsniedz 430 euro mēnesī, ieturētā summa tiek novirzīta uz 1.un 2. pensiju līmenim. Ja autoratlīdzība ir mazāka par 430 euro mēnesī izvērtē iemaksas ieskaitīšanas iespēju 3.pensiju līmenī. Autortiesību mantiniekiem - saglabājas līdzšinējā kārtība, t.i., VSAOI iemaksas nav jāveic.”* atbildīgo noteikt **Labklājības ministriju.**
9. Attiecībā uz nodokļu pamatnostādņu rīcības virzienu **1.8.2.uzdevumu**: *“Paredzēt, ka kadastrālo vērtību bāzes, kas stājās spēkā 2016.gada 1.janvārī, ir saglabājamas nemainīgas līdz 2019.gada 31.decembrim, vienlaikus no 2018.gada pieļaujot izņēmumus attiecībā uz pašām vērtīgākajām kadastrālo vērtību zonām, atsevišķiem ēku tipiem, telpu grupu lietošanas veidiem un apgrūtinājumu piemērošanu*”, **1.8.3.uzdevumu:** *“Ņemot vērā nepieciešamību novērst konstatētos individuālos trūkumus spēkā esošās kadastrālo vērtību bāzes regulējumā, izstrādāt iesniegt Ministru kabinetā grozījumus normatīvajos aktos, kas pieļauj kadastrālo vērtību pieaugumu noteiktām objektu grupām, sākot ar 2018.gada 1.janvāri”*, **1.8.4.uzdevumu**: *“Izstrādāt iesniegt izskatīšanai Ministru kabinetā normatīvo aktu pro­jektus, lai nodrošinātu kadastrālo vērtību metodikas pilnveidošanu”*, **3.2.6.uz­de­vu­mu:** *“Piešķirt VID tiesības maksātnespējas procesa pieteikumu iesniegt elek­tro­nis­kā veidā, ar drošu elektronisko parakstu, tādējādi procesu padarot efektīvāku, sa­ma­zinot VID**resursu patēriņu, kā arī nepieciešamības gadījumā, izsekojot pie­tei­ku­ma sagatavošanas, saskaņošanas, parakstīšanas, reģistrēšanas, nosūtīšanas tiesai un saņemšanas tiesā hronoloģijai”*, **3.4.1.uzdevumu**: “Ierobežot fiktīvu subjektu (komerc­sabiedrību, kurās visi valdes locekļi un dibinātāji ir ārvalstnieki) reģistrāciju Uzņē­mumu reģistrā”, **3.4.2.uzdevumu:** *“Pilnveidot Uzņēmumu reģistra komerc­re­ģis­tra saturu, veicot visas nepieciešamas darbības, lai pieņemtu normatīvajos aktos pa­redzētos lēmumus un izslēgtu no reģistra subjektus, kas ir pakļaujami likvi­dā­ci­jai”*, **3.4.3.uzdevumu:** *“Veicināt nekustamā īpašuma īpašnieka tiesību aizsardzību, no­drošinot nekustamā īpašuma īpašniekam tiesības izdarīt elektronisku atzīmi Ne­kus­tamā īpašuma valsts kadastra informācijas sistēmā vai citur, piemēram, adrešu re­ģistrā par aizliegumu reģistrēt komersanta juridisko adresi un nodrošināt attiecīgu e-pakalpojumu valsts pārvaldes pakalpojumu portālā www.latvija.lv”*, **3.4.4.uz­de­vu­mu:** *“Papildināt Komerclikumu ar kritērijiem, kuriem iestājoties, kapi­tāl­sabiedrības darbība būtu izbeidzama, pamatojoties uz nodokļu administrācijas lēmumu*” un **3.6.2.uzdevumu:** *“Ierobežot negodprātīgo nodokļu maksātāju tiesības dibināt jaunās komercsabiedrības”* atbildīgo noteikt **Tieslietu ministriju**,bet 1.8.2.uzdevumā izpildē iesaistīt **Zemkopības ministriju**.
10. Attiecībā uz nodokļu pamatnostādņu rīcības virzienu **1.9.1.uzdevumu**: *“Pārskatīt un ieviest dabas resursu nodokļa likmes gaisa piesārņojuma samazināšanai pēc dabas resursu nodokļa efektivitātes izvērtējuma kopsakarībā ar plānotajām izmaiņām normatīvajos aktos gaisa kvalitātes jomā 2018.gadā”*, **3.2.10.uzdevumu**: *“Elektronisko rēķinu izmantošana laika ietaupījumam un administratīvā sloga samazināšanai: 2) izstrādāta sistēma, kas dod iespēju privātpersonām un uzņēmumiem sagatavot un nosūtīt e-rēķinu publiskām personām, izmantojot oficiālo elektronisko adresi; 3) izstrādāta sistēma, kas dod iespēju automātiski apstrādāt elektroniskos rēķinus publiskajā pārvaldē, kā arī veikt automātisku apkopojumu publicēšanu atvērto datu veidā kopā ar informācijas metadatiem Latvijas atvērto datu portālā”* un **3.2.12.uzdevumu**: *“Izvērtēt e-asistenta funkcijas ieviešanu klientu apkalpošanā, mazinot administratīvo slogu iestādēm, saņemot VPVKAC tīklā pieteikto pakalpojumu iesniegumus”* atbildīgo noteikt **Vides aizsardzības un reģionālās attīstības ministriju.**
11. Attiecībā uz nodokļu pamatnostādņu rīcības virzienu **1.11.1.uzdevumu**: *“Nodrošināt informācijas apkopošanu par pacientu VSAOI (apdrošināšanas statuss)”* atbildīgo noteikt **Veselības ministriju.**
12. Attiecībā uz nodokļu pamatnostādņu rīcības virzienu **2.3.5.uzdevumu**: *“Uzlabot Valsts ieņēmumu dienesta kontroli attiecībā uz mikrouzņēmumiem, novēršot nepamatotu nodokļa režīma izvēli”* atbildīgo noteikt **Finanšu ministriju (Valsts ieņēmumu dienestu).**
13. Attiecībā uz nodokļu pamatnostādņu rīcības virzienu **2.3.6.uzdevumu***: “Uzlabot patentmaksas režīmu, nosakot vienotu patentmaksas apmēru 50 euro un 100 euro (pašreiz patentmaksas ir noteiktas no 43 līdz 100 euro atkarībā no sadalījuma pa reģioniem un profesijām), atsakoties no pārāk detalizēta saimnieciskās darbības veidu sadalījuma, kā arī vienkāršojot to samaksu (MK noteikumi). Piemērot samazinātās patentmaksas režīmu arī personām ar I. un II. grupas invaliditāti”* atbildīgo noteikt **Ekonomikas ministriju.**
14. Attiecībā uz nodokļu pamatnostādņu rīcības virzienu **3.7.1.uzdevumu**: *“Nodrošināt politiku attiecībā uz nodokļu nemaksāšanu, ko soda ar kriminālatbildību un sodu sasniedzamību: 1) definējot, kādai ir jābūt sodu politikai par krāpšanu un izvairīšanos no nodokļu nomaksas, uzsverot nepieciešamību prokuroriem un tiesnešiem piemērot bargākus sodus, ko pieļauj Krimināllikumā noteiktais sodu intervāls; 2) radot prokuroriem un tiesnešiem izpratni par izvairīšanos no nodokļu nomaksas kaitīgumu un ietekmi uz ekonomikas attīstību, organizējot prokuroru un tiesnešu apmācības, un veicot citus pasākumu šā jautājuma aktualizēšanai; 3) turpinot VID Finanšu policijas pārvaldes izmeklētāju apmācību, kā arī nodrošinot pietiekamu materiāli tehnisko bāzi, lai arī turpmāk būtu iespējams atklāt noziedzīgus nodarījumus valsts ieņēmumu jomā”* atbildīgos noteikt **Tieslietu ministriju (Tiesu administrāciju)** un **Valsts kanceleju (Valsts administrācijas skolu).**
15. Attiecībā uz nodokļu pamatnostādņu rīcības virzienu **3.8.1.uzdevumu**: *“Izveidot Nacionālā kriminālizlūkošanas modeli, lai nodrošinātu savlaicīgu informācijas un kriminālizlūkošanas informācijas nodošanu atbildīgajai iestādei, elektronisko informācijas apriti, informācijas un kriminālizlūkošanas informācijas kvalitātes kontroli, kā arī informācijas nezūdamības principu, jo visa informācija un kriminālizlūkošanas informācija tiktu reģistrēta un ievadīta attiecīgajās informācijas sistēmās”* atbildīgo noteikt **Iekšlietu ministriju.**
16. Par pamatnostādņu īstenošanu līdzatbildīgajām institūcijām līdz 2019.gada 1.martam iesniegt Finanšu ministrijā pārskatu par pamatnostādnēs noteikto uzdevumu un pasākumu izpildes gaitu un rezultātiem.
17. Finanšu ministrijai līdz 2019.gada 1.maijam iesniegt Ministru kabinetā informatīvo ziņojumu par pamatnostādņu īstenošanas starpposma novērtējumu.

Ministru prezidents Māris Kučinskis

Finanšu ministre D.Reizniece-Ozola

Iesniedzēja:

Finanšu ministre D.Reizniece-Ozola